ענבל אור

ענבל אור (נולדה ב-29 ביולי 1976) היא יזמת נדל"ן ואשת עסקים, שארגנה קבוצות רכישה ויסדה חברות עסקיות, ובהן חברת אור סיטי נדל"ן, שניתן צו לפירוקן. הורשעה בבית המשפט המחוזי בריבוי עבירות מע"מ, עבירות מס, זיוף, קבלת דבר במרמה, אי הגשת הצהרת הון, עבירה על חוק הגנת הצרכן ועבירות מרמה בנסיבות מחמירות, ונגזרו עליה 7.5 שנות מאסר בפועל וקנס של 350,000 ש"ח.

ביוגרפיה
אור נולדה בשם ענבל קריאף בבאר שבע למשפחה בת ארבעה ילדים. כשהייתה בת 16 אביה עבר תאונת עבודה כשנפל ממנוף, ואור החלה לעבוד לפרנסת משפחתה. בגיל 17 עברה לגור עם דודה ברחובות. בצה"ל שירתה בבסיס חיון ולאחר מכן בפיקוד הדרום. ביום שחרורה מצה"ל בן זוגה מוריס (מיקי) תורג'מן הציע לה נישואין. הם חגגו את האירוסין בחוף הקשתות באשדוד, שם תורג'מן טבע למוות. לאחר מכן עברה להתגורר בתל אביב ונרשמה ללימודי משפטים במכללה למינהל, אך לא סיימה אותם.

ב-2009 החלה לארגן קבוצות רכישה להקמת מבני מגורים באזור גוש דן. היא זכתה לפרסום רב באמצעי התקשורת בישראל, עקב התעניינות הציבור בנדל"ן, על רקע משבר הדיור בישראל באותן שנים, ובאמצעות יחסי ציבור אינטנסיביים באמצעי התקשורת השונים. לאורך השנים השלימה מספר פרויקטים של פינוי בינוי.

מ-29 באוגוסט 2012 עד 8 במאי 2013 הגישה תוכנית רדיו דו שבועית ברדיו ללא הפסקה בשם "ענבל אור עד הבית".

חשדות בפלילים, הליכי פירוק ופשיטת רגל
בפברואר 2016 נחקרה אור ברשות המיסים בחשד להעלמות מס, ובאפריל הוציאה רשות המיסים צו הקפאה על נכסיה האישיים. לאחר המעצר המתוקשר החלו חלק מלקוחותיה של אור לטעון כי רומו על ידה באמצעות הצגת מצג שווא ומסירת מידע מוטעה בהליכים שקדמו לחתימתם על הסכמי התקשרות עימה.

לבית המשפט המחוזי הוגשה בקשה לפירוק חברת אור סיטי נדל"ן. ב-5 באפריל 2016 הורה בית המשפט המחוזי בתל אביב על פירוק החברות של אור, והוציא נגדה צו עיכוב יציאה מהארץ. לדברי בית המשפט "אור סיטי נדל"ן" פעלה בשיטת פירמידה. כלומר, לקחה כסף מאנשים על מנת לכלכל את חברתה וליצור רווחים לעצמה על סמך כסף זה, בעוד היא עצמה לא החזיקה בשום כסף. למחרת נחקרה אור באזהרה על ידי מפלג ההונאה של משטרת ישראל בחשד למרמה, רישום כוזב במסמכי תאגיד ועבירות נוספות, ושוחררה ממעצר בערבות. לפני האירוע ובמהלכו רכשה אור תכשיטים רבים, בנוסף לבתים חדשים ומכוניות. חלק גדול מרכוש זה הועמד למכירה פומבית על ידי המפרק שמינה בית המשפט. ב-9 באפריל 2016 הגישה דוח כללי למפרק הזמני של החברה על נכסיה וחברותיה, לאחר הגשתו התברר שהדוח מציג רק חלק מעסקיה וחברות שבבעלותה. בחקירת רשות המיסים נמצאו במחשבה האישי ראיות לכך שאור מקיימת עסקים בחו"ל ובהם חברה בארצות הברית. ב-1 באוגוסט 2016 נתן בית המשפט צו לפירוק כל החברות של ענבל אור. נגד אור נפתחו הליכי פשיטת רגל, והוטלו עליה מגבלות לגבי פעילות עסקית, ב-15 ביולי 2018 הוכרזה פושטת רגל. בספטמבר 2019 הוגש נגדה ונגד חברות שבשליטתה כתב אישום, בעבירות על חוק מס ערך מוסף ופקודת מס הכנסה, עבירות מרמה בנסיבות מחמירות כלפי לקוחות וכלפי מנהל סניף בנק ועבירות על חוק הגנת הצרכן. באפריל 2021 נענה בית המשפט לבקשתה וביטל את הכרזתה כפושטת רגל, ביולי 2021 סמנכ"ל הכספים לשעבר של ענבל אור הפך לעד מדינה נגדה.

בתחילת יוני 2018 הצליחה אור לקבל זכאות לדירה משלה בתל אביב, וסמוך לכך הוציא נגדה בעלה לשעבר צו הרחקה.

ב-8 בנובמבר 2024 הורשעה אור בהעלמת הכנסות מהכנסות של כ-80 מיליון ש"ח וכן בעבירות מרמה בנסיבות מחמירות ועבירות על חוק הגנת הצרכן. אור הובאה לדיון לאחר שנעצרה עקב אי-הופעה לדיון הקראת הכרעת הדין שנקבע ליום קודם.

ב-16 בינואר 2025 נידונה ל-7.5 שנות מאסר בפועל וקנס בסך 350 אלף ש"ח. זמן קצר לאחר שאור החלה לרצות את עונש המאסר, הסתיים גם הליך פירוק חברות הנדל"ן שלה, לאחר יותר מ-9 שנים מאז קריסת החברות. המפרק מטעם בית המשפט ציין כי מקריסת החברות של ענבל אור נפגעו 600 משפחות.

 סיקור תקשורתי 
ביוני 2020 עלתה סדרה דוקומנטרית בעלת שני פרקים בשם "עלייתה ונפילתה של ענבל אור" בערוץ הטלוויזיה yes דוקו בבימויה של נילי טל, המתארת את סיפורה של אור מאז כניסתה לעסקי שוק הנדל"ן ועד פירוק החברה שהקימה.

חיים אישיים
אור הייתה נשואה לאודי גרינפלד ונולדו להם שלוש בנות. לאחר שהתגרשו בשנת 2014, ניהלה מערכת יחסים עם איש העסקים שלומי טהורי ונולד להם בן ב-2015. באפריל 2016 השניים נפרדו.

באוגוסט 2018 פורסם שאור חוזרת בתשובה, וכי היא תתחיל לדגמן בגדים צנועים בחסותה של סיון רוחם. מתגוררת בראשון לציון.

קישורים חיצוניים







 הרב אפרים בן צבי, "עברתי מוות קליני, מודה לאל על תעצומות הנפש" - ראיון עם ענבל אור, באתר 103FM, 6 בדצמבר 2018



הערות שוליים

קטגוריה:יזמי נדל"ן ישראלים
קטגוריה:יזמות ישראליות
קטגוריה:יזמים ישראלים
קטגוריה:חוזרות בתשובה
קטגוריה:מורשעים בעבירות מס בישראל
קטגוריה:מורשעים בעבירות מרמה והפרת אמונים בישראל
קטגוריה:ישראליות שנולדו ב-1976
קטגוריה:ישראלים שנולדו ב-1976